युवा कार्यक्रम एवं खेल मंत्रालय
खेल और शारीरिक फिटनेस के माध्यम से महिलाओं को सशक्त बनाने के लिए खेल मंत्रालय और महिला एवं बाल विकास मंत्रालय मिलकर कार्य करेंगे
केंद्रीय महिला और बाल विकास मंत्री श्रीमती स्मृति ईरानी और केंद्रीय युवा मामले और खेल मंत्री श्री किरेन रिजिजू ने संयुक्त रूप से कई पहलों पर कार्य करने की घोषणा की है। यह प्रथम अवसर है जब दोनों मंत्रालयों ने अंतर्राष्ट्रीय महिला दिवस के अवसर पर एक साथ महिलाओं और लड़कियों को आगे बढ़ाने के उद्देश्य से कई पहलों का शुभारंभ किया है।
श्रीमती ईरानी और श्री रिजिजू ने विशेष रूप से महिला शारीरिक शिक्षा शिक्षकों और सामुदायिक प्रशिक्षक के लिए एक ऑनलाइन प्रशिक्षण कार्यक्रम का भी शुभारंभ किया। यह पहल ‘बेटी बचाओ, बेटी पढ़ाओ’ और फिट इंडिया कार्यक्रमों का ही एक अंग है। इसका उद्देश्य प्राथमिक, माध्यमिक और वरिष्ठ माध्यमिक विद्यालयों में महिला शिक्षकों को फिटनेस प्रशिक्षण देकर उन्हें सशक्त बनाना है ताकि वे छात्रों, विशेषकर बालिकाओं को सशक्त बना सकें।
इस कार्यक्रम में 12,500 पीई शिक्षक और सामुदायिक प्रशिक्षकों की एक पंजीकृत भागीदारी है, जिन्हें निशुल्क प्रशिक्षण दिया जाएगा। ऑनलाइन कार्यक्रम में कुल 28 सत्र होंगे  यानी प्रत्येक दिन 90 मिनट के दो सत्र और यह 8 मार्च 2021 से प्रारंभ होकर 26 मार्च 2021 तक चलेगा।
इस अवसर पर अपने संबोधन में श्रीमती ईरानी ने कहा कि उन्हें यह जानकर अत्यंत प्रसन्नता हुई है कि इस अनूठे कार्यक्रम के लिए बहुत सारी महिलाओं ने पंजीकरण कराया है, जो आगे चलकर हमारी आने वाली पीढ़ी की लड़कियों को शारीरिक रूप से स्वस्थ होने और खेलकूद के लिए प्रेरित कर सकेंगी। उन्होंने कहा कि खेलो इंडिया गेम्स में 2018 से 2020 के बीच महिलाओं की भागीदारी 160 प्रतिशत तक बढ़ चुकी है। उन्होंने माननीय प्रधानमंत्री की कल्पना को साकार रूप देते हुए कार्यान्वित करने के लिए श्री किरेन रिजिजू को धन्यवाद दिया। उन्होंने कहा कि बेटी बचाओ, बेटी पढ़ाओ और खेलो भारत पहल के माध्यम से आगे बढ़ते हुए, हम अपनी महिला एथलीटों को समर्थन और बढ़ावा देना चाहते हैं।
भविष्य के कार्यक्रमों की योजना पर विस्तार से चर्चा करते हुए, श्री रिजिजू ने कहा कि यह ऑनलाइन प्रशिक्षण कार्यक्रमों की कई परियोजनाओं के मामले में प्रथम अवसर है, जब इन्हें मंत्रालय एक साथ आयोजित करेंगे। उन्होंने कहा कि वर्ष की दूसरी छमाही में, जब कोविड की स्थिति पूरी तरह से नियंत्रण में है, हमने महिला और बाल विकास मंत्रालय के सहयोग से खो खो, बास्केटबॉल, कबड्डी और फुटबॉल में लड़कियों की सुपर लीग आयोजित करने की योजना बनाई है।
इस पहल के साथ, फिट इंडिया और डब्ल्यूसीडी का उद्देश्य महिला शिक्षकों को न केवल भारत में बल्कि दुनिया भर से सर्वश्रेष्ठ प्रशिक्षकों से सीखने का अवसर प्रदान करना है और इस प्रक्रिया में उन्हें शारीरिक फिटनेस और स्वास्थ्य के क्षेत्र में सशक्त बनाना है।
इसके तहत, सरकार का उद्देश्य प्राथमिक, माध्यमिक और वरिष्ठ माध्यमिक कक्षाओं की महिला शिक्षकों को प्रशिक्षित करना है जो अपने स्कूलों में शारीरिक गतिविधियों को संचालित करती हैं और देश भर में महिला पीई शिक्षकों और सामुदायिक प्रशिक्षकों को भविष्य में पीई शिक्षक या कोच बनने की इच्छा रखने वाली महिलाओं के रूप में प्रशिक्षित करती हैं।
ऑनलाइन पीई शिक्षकों और सामुदायिक प्रशिक्षण कार्यक्रम के अलावा, फिट इंडिया मिशन ने 8 मार्च 2021 की सुबह अखिल महिला फिट इंडिया वॉकथॉन का आयोजन किया, इस कार्यक्रम में हजारों की संख्या में एनवाईकेएस स्वयंसेवकों ने भाग लिया। इन कार्यक्रमों का आयोजन पूरे भारत में 1000 स्थलों पर किया गया था। केंद्रीय खेल मंत्री ने जवाहरलाल नेहरू स्टेडियम में वॉकथॉन को हरी झंडी दिखाई। इस आयोजन के अवसर पर अपने संबोधन में श्री रिजिजू ने कहा कि इन पहलों के माध्यम से हम दुनिया को बताना चाहते हैं कि हमारी महिलाएं अपने निर्धारित किए गए लक्ष्यों को पूर्ण करने में सक्षम हैं, और वे हमेशा हमारे लिए प्राथमिकता रहेंगी। उन्होंने कहा कि एक मंत्रालय के रूप में, हम पुरुष और महिला दोनों एथलीटों को समान अवसर प्रदान करते हैं, लेकिन मुझे सदैव प्रसन्नता होती है जब एक महिला एथलीट पदक जीतती है। यह जीत हमारे लिए खास है।